**โลมา 3 ตัว โผล่ว่ายใกล้ชายฝั่งบ้านเพ อ.เมืองระยอง จ.ระยอง ชาวบ้านเผยเคยเห็นมาครั้งหนึ่งนานแล้วขณะนั่งเรือไปเกาะเสม็ด แต่คราวนี้มาใกล้ แสดงถึงความสมบูรณ์ของทะเล**

เจ้าหน้าที่อุทยานแห่งชาติเขาแหลมหญ้า-หมู่เกาะเสม็ด จ.ระยอง และชาวบ้านช่วยกันเฝ้าสังเกตการณ์หลังพบเห็นโลมา 3 ตัว ว่ายเข้ามาบริเวณท่าเรือศรีบ้านเพ ต.เพ อ.เมือง จ.ระยอง สร้างความดีใจให้กับนักท่องเที่ยวเป็นอย่างมาก และนำโทรศัพท์มือถือขึ้นมาถ่ายบันทึกภาพไว้ด้วย

ชาวบ้านชุมชนชายฝั่งบ้านเพ กล่าวว่า เคยเห็นโลมาครั้งหนึ่งขณะนั่งเรือไปเกาะเสม็ด แต่เวลาผ่านมานานแล้ว กระทั่งมาครั้งนี้พบโลมาใกล้ชายฝั่ง แสดงถึงระบบนิเวศสมบูรณ์ ทั้งนี้เบื้องต้นเจ้าหน้าที่อุทยานแห่งชาติเขาแหลมหญ้า-เกาะเสม็ด และเจ้าหน้าที่สันิษฐานว่า อาจเป็นโลมาปากขวด หรือ โลมาหัวขวด เป็นสกุลของสัตว์เลี้ยงลูกด้วยนมในทะเลมีลำตัวสีน้ำเงินเข้ม อมเทา สีจางหรือบางครั้งอมชมพูด้านท้อง จะงอยปากค่อนข้างสั้นใหญ่ครีบหลังขนาดค่อนข้างใหญ่ เป็นรูปโค้งอยู่กึ่งกลางหลัง รูปร่างค่อนข้างอ้วน ไม่มีลายหรือจุดประแต่ประการใด ขนาดเมื่อโตเต็มที่ยาวประมาณ 2-3 เมตร มีพฤติกรรมอาศัยอยู่รวมกันเป็นฝูง

ทั้งนี้ โลมาทั้ง 3 ตัวที่พบดังกล่าว คาดว่าอาจหลงฝูงเข้ามาใกล้ฝั่ง จึงได้ต้อนให้ลงทะเลลึกแล้ว